กลต.เตือนบริษัทตลาดหุ้นระวังทำธุรกิจสรยุทธ-ไร่ส้ม
เลขาธิการ ก.ล.ต.ร่อนหนังสือถึงทุกบริษัทในตลาดหุ้น ให้ระวังการทำธุรกิจกับ “สรยุทธ-บ.ไร่ส้ม” หลังโดนปปช.ชี้มูลความผิด ระบุ การเอาชนะปัญหาคอร์รัปชั่น ทุกฝ่ายต้องช่วยกันต่อต้าน
2 พ.ย. 2555

เลขาธิการ ก.ล.ต.ร่อนหนังสือถึงทุกบริษัทในตลาดหุ้น ให้ระวังการทำธุรกิจกับ “สรยุทธ-บ.ไร่ส้ม” หลังโดนปปช.ชี้มูลความผิด ระบุ การเอาชนะปัญหาคอร์รัปชั่น ทุกฝ่ายต้องช่วยกันต่อต้าน
สำนักข่าวอิศรา รายงาน วันนี้ ทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ส่งหนังสือที่ กลต.ศส.(ว) 28/2555 เรื่อง ขอความร่วมมือองค์กรในตลาดทุนผนึกกำลังแก้ไขปัญหาทุจริตคอร์รัปชั่น ถึงกรรมการผู้จัดการ บริษัทจดทะเบียน บริษัทหลักทรัพย์ บริษัทที่ปรึกษาทางการเงิน และสมาคมที่เกี่ยวเนื่อง ในตลาดทุนทุกแห่ง โดยหนังสือดังกล่าวมีใจความว่า เป็นที่ทราบกันดีว่า ปัญหาทุจริตคอร์รัปชั่นเป็นปัญหาที่ส่งผลกระทบร้ายแรงต่อประเทศไทยมาเป็นเวลาช้านาน การจะเอาชนะปัญหานี้ได้จำเป็นต้องอาศัยความร่วมมือของทุกภาคส่วนของประเทศ ในการต่อต้าน ไม่ยอมรับ ไม่กระทำ และไม่สนับสนุนการกระทำของบุคคลที่มีพฤติกรรมทุจริตคอร์รัปชั่น
ในระยะที่ผ่านมายังปรากฏข่าวกรณีที่คณะกรรมการป้องกันและปราบปรามการทุจริตแห่งชาติ (ป.ป.ช.) ชี้มูลความผิดบริษัท ไร่ส้ม จำกัด และนายสรยุทธ สุทัศนะจินดา ฐานสนับสนุนพนักงานกระทำความผิด ตามมาตรา 6 มาตรา 8 และมาตรา 11 แห่ง พ.ร.บ.ว่าด้วยความผิดของพนักงานในองค์การหรือหน่วยงานของรัฐ พ.ศ.2502 ประกอบประมวลกฎหมายอาญา มาตรา 86 และต่อมาเมื่อวันที่ 4 ต.ค.2555 สภาการหนังสือแห่งชาติได้มีแถลงการณ์ เรื่องพฤติกรรมที่ไม่เหมาะสมของสื่อมวลชน กรณีบริษัท ไร่ส้ม โดยแถลงว่า พฤติกรรมของผู้ถูกกล่าวหาแม้จะยังไม่มีบทสรุปทางกฎหมาย แต่ในแง่การประกอบวิชาชีพนับว่าไม่เหมาะสม มีการกระทำที่สุ่มเสี่ยงต่อการละเมิดจรรยาบรรณแล้ว
“สำนักงาน ก.ล.ต.จึงขอความร่วมมือให้ท่านพิจารณาอย่างรอบคอบและใช้ความระมัดระวังในการทำธุรกิจกับบุคคลที่มีพฤติกรรมเข้าข่ายทุจริตคอร์รัปชั่น เพื่อร่วมกันแก้ไขปัญหาการทุจริตคอร์รัปชั่นในประเทศไทย”
ทั้งนี้ หนังสือดังกล่าวลงนามโดยนายวรพล โสคติยานุรักษ์ เลขาธิการ ก.ล.ต.